CELEX: 32016D2357
Language: bg
Date: 2016-12-19 00:00:00
Title: Решение (ЕС) 2016/2357 на Комисията от 19 декември 2016 година във връзка с липсата на ефективно спазване на Регламент (ЕО) № 216/2008 на Европейския парламент и на Съвета и на правилата за неговото прилагане по отношение на сертификатите, издавани от Hellenic Aviation Training Academy (HATA), и лицензите по част-66, издавани въз основа на тези сертификати (нотифицирано под номер С(2016) 8645)

21.12.2016   
            
            
               BG
            
            
               Официален вестник на Европейския съюз
            
            
               L 348/72
            
         РЕШЕНИЕ (ЕС) 2016/2357 НА КОМИСИЯТА
   от 19 декември 2016 година
   във връзка с липсата на ефективно спазване на Регламент (ЕО) № 216/2008 на Европейския парламент и на Съвета и на правилата за неговото прилагане по отношение на сертификатите, издавани от Hellenic Aviation Training Academy (HATA), и лицензите по част-66, издавани въз основа на тези сертификати
   
      
         (нотифицирано под номер С(2016) 8645)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 11, параграф 2 от него,
   след консултация с Комитета за авиационна безопасност,
   като има предвид, че:
   
               (1)
            
            
               През февруари 2014 г. Европейската агенция за авиационна безопасност (наричана по-долу „Агенцията“) инспектира гръцкия орган по гражданско въздухоплаване (Hellenic Civil Aviation Authority или HCAA) с цел проверка на спазването на стандартите за летателна годност (AIR.EL.02.2014). По време на тази проверка беше установено несъответствие, пораждащо опасения във връзка с безопасността, ако не се коригира своевременно (констатация от клас D), в съответствие с Регламент за изпълнение (ЕС) № 628/2013 на Комисията (2) относно работните методи на Агенцията за провеждане на стандартизационни инспекции и контрол на прилагането на правилата, определени в Регламент (ЕО) № 216/2008.
            
         
               (2)
            
            
               Установеното несъответствие се отнася до твърдения за допусната измама при изпита, провеждан от организацията Hellenic Aviation Training Academy (НАТА), занимаваща се с обучение на персонал за целите на техническото обслужване и акредитирана в съответствие с част-147 под номер EL.147.0007. Изразени бяха опасения във връзка с безопасността предвид възможността персоналът, отговарящ за сертифицирането след извършено техническо обслужване на въздухоплавателни средства, да се е снабдил с лиценз по част-66 въз основа на сертификати за признаване на квалификация, издадени от HATA съгласно приложение III (част-66) към Регламент (ЕС) № 1321/2014 на Комисията (3), в рамките на действия, свързани с предполагаема измама, и да упражнява привилегиите, произтичащи от този лиценз, като повторно въвежда в експлоатация въздухоплавателно средство след извършване на техническо обслужване без да има необходимите основни познания за въздухоплавателните средства.
            
         
               (3)
            
            
               На 26 февруари 2014 г. HCAA оттегли одобрението на HATA и информира компетентните органи на всички държави членки за възможността НАТА да е издала при използване на измама сертификати за признаване на квалификация.
            
         
               (4)
            
            
               На 3 юли 2014 г. Агенцията и HCAA се споразумяха за план за коригиращи действия, включително, наред с другото, разследвания във връзка със сертификати за признаване на квалификация, които са били използвани с цел издаването на лицензии по част-66 от компетентните органи на държавите членки, и сертификати за признаване на квалификация, които все още не са били използвани за получаването на лицензи по част-66.
            
         
               (5)
            
            
               На 9 декември 2014 г. Агенцията издаде информационен бюлетин по безопасност (SIB №: 2014-32), в който предупреждава за потенциалния проблем във връзка с безопасността в резултат на твърденията за допусната измама в рамките на HATA и препоръчва на компетентните органи в държавите членки конкретни мерки за преодоляване на тази ситуация.
            
         
               (6)
            
            
               През април 2016 г. Агенцията извърши друга стандартизационна инспекционна проверка на HCAA. По време на тази проверка Агенцията разгледа договорения план за коригиращи действия и заключи, че HCАA не е била в състояние правилно да приложи договорените действия преди договорения краен срок за всяко от тях. Във връзка с това през май 2016 г. Агенцията публикува допълнителен доклад до HCАA в съответствие с член 22, параграф 3 от Регламент за изпълнение (ЕС) № 628/2013.
            
         
               (7)
            
            
               Тъй като HCAA не е извършила достатъчно разследвания на HATA за разкриване на случаи на предполагаеми измами, извършени от страна на тази организация, и не е извършила цялостно разследване на лицензите по част-66, които са били издадени въз основа на сертификати за признаване на квалификация, издадени от HATA, потенциалният проблем във връзка с безопасността запазва своята актуалност. Проблем представляват сертификатите за признаване на квалификация, издадени от HATA след изпитите за основни познания по техническите модули (модули 7, 11, 12, 13, 14, 15, 16 и 17).
            
         
               (8)
            
            
               С оглед на гореизложеното, Агенцията поиска от Комисията да гарантира, че член 11, параграф 1 от Регламент (ЕО) № 216/2008 ще престане да се прилага за сертификатите за признаване на квалификация, издавани от HATA след успешно положени изпити за основни познания по техническите модули, и за лицензите по част-66, издавани от компетентните органи на държавите членки въз основа на тези сертификати за признаване на квалификация. Освен това Агенцията изрази мнението, че следва да се поиска от тези компетентни органи да предприемат подходящи коригиращи действия и предпазни мерки с цел справяне с рисковете, свързани с безопасността.
            
         
               (9)
            
            
               В духа на анализа, направен от Агенцията, Комисията стигна до заключението, че ситуацията хвърля светлина върху наличието на системни недостатъци при изпълнението на задачите и отговорностите на HCAA, свързани с надзора върху безопасността, което води до липсата на достатъчни гаранции във връзка с издаваните от HATA сертификати за признаване на квалификация. Поради това е необходимо въпросните компетентни органи да предприемат коригиращо действие, за да се гарантира изискваното ниво на безопасност при конкретните обстоятелства,
            
         ПРИЕ НАСТОЯЩОТО РЕШЕНИЕ:
   Член 1
   Липса на ефективно спазване
   Следните сертификати и лицензи на практика не отговарят на изискванията на Регламент (ЕО) № 216/2008 и на правилата за неговото прилагане:
   
               1.
            
            
               сертификатите за признаване на квалификация след успешно положен изпит за проверка на основните познания по техническите модули, издадени от Hellenic Aviation Training Academy (HATA) в съответствие с точка 147.А.145(а)(4) и допълнение III на приложение IV (част-147) към Регламент (ЕС) № 1321/2014, които се представят от заявителя като документ в подкрепа на заявление за издаване на лиценз по част-66 от компетентните органи съгласно точка 66.Б.100 от приложение III (част-66) към същия регламент;
            
         
               2.
            
            
               лицензите за техническо обслужване на въздухоплавателни средства по част-66, издадени от компетентните органи съгласно приложение III (част-66) към Регламент (ЕС) № 1321/2014 въз основа на сертификати за признаване на квалификация след успешно положен изпит за проверка на основните познания по техническите модули, издадени от HATA в съответствие с точка 147.А.145(a)(4) и допълнение III на приложение IV (част-147) към същия регламент.
            
         Член 2
   Коригиращи действия
   1.   Компетентните органи, които са издали лицензи по част-66 въз основа на сертификати за признаване на квалификация след успешно положен изпит за проверка на основните познания по техническите модули, издадени от HATA, извършват в срок от 3 месеца от датата на уведомлението за настоящото решение повторна оценка на всеки от въпросните лицензи по част-66, при което вземат предвид, без с това да се накърняват разпоредбите на настоящото решение, препоръките в информационния бюлетин по безопасност EASA SIB №: 2014-32, публикуван от Агенцията на 9 декември 2014 г., с последните изменения в него.
   2.   След приключване на тази повторна оценка компетентните органи:
   
               а)
            
            
               ограничават или спират действието на лиценза по част-66 или отнемат този лиценз в съответствие с точка 66.Б.500 на приложение III (част-66), в случай че това е оправдано с оглед на разпоредбите на член 1, и
            
         
               б)
            
            
               при всяко положение предоставят на Комисията и на Агенцията резултатите от повторната оценка.
            
         Член 3
   Адресати и публикуване
   Адресати на настоящото решение са държавите членки.
   Решението се публикува в Официален вестник на Европейския съюз.
   
      Съставено в Брюксел на 19 декември 2016 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 79, 19.3.2008 г., стр. 1.
   
      (2)  Регламент за изпълнение (ЕС) № 628/2013 на Комисията от 28 юни 2013 г. относно работните методи на Европейската агенция за авиационна безопасност за провеждане на стандартизационни инспекции и контрол на прилагането на правилата, определени в Регламент (ЕО) № 216/2008 на Европейския парламент и на Съвета, и за отмяна на Регламент (ЕО) № 736/2006 на Комисията (ОВ L 179, 29.6.2013 г., стр. 46)
   
      (3)  Регламент (ЕС) № 1321/2014 на Комисията от 26 ноември 2014 г. относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи (ОВ L 362, 17.12.2014 г., стр. 1).